LT Europos Sąjungos oficialusis leidinys L 36/54

KOMISIJOS ĮGYVENDINIMO REGLAMENTAS (ES) 2017/244

2017 m. vasario 10 d.

kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką neatnaujinamas veikliosios medžiagos linurono patvirtinimas ir iš dalies keičiamas Komisijos įgyvendinimo reglamento (ES) Nr. 540/2011 priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,

kadangi:

(1) Komisijos direktyva 2003/31/EB (2) linuronas įtrauktas į Tarybos direktyvos 91/414/EEB (3) I priedą kaip veiklioji medžiaga;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) Komisijos įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos linurono patvirtinimas baigia galioti 2017 m. liepos 31 d.;

(4) paraiška dėl linurono patvirtinimo galiojimo atnaujinimo buvo pateikta pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

(5) pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška yra išsami;

(6) valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė galiojimo atnaujinimo vertinimo ataskaitą ir 2015 m. balandžio 15 d. pateikė ją Europos maisto saugos tarnybai (toliau – Tarnyba) ir Komisijai;

(7) Tarnyba galiojimo atnaujinimo vertinimo ataskaitą perdavė pareiškėjui ir valstybėms narėms, kad jie pateiktų pastabų, o gautas pastabas persiuntė Komisijai. Tarnyba taip pat viešai paskelbė papildomo dokumentų rinkinio santrauką;

(8) 2016 m. birželio 8 d. (6) Tarnyba pateikė Komisijai išvadas, ar galima manyti, kad linuronas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje. Nustatytos konkrečios problemos, visų pirma dėl toksikologinę pamatinę vertę (toliau – LPNL) viršijančio poveikio gyventojams vaikams bei LPNL viršijančio poveikio nešiojamos purškimo įrangos naudotojams net ir tada, kai naudojamos asmeninės apsaugos priemonės. Be to, nustatyta didelė rizika paukščiams ir laukiniams žinduoliams, netiksliniams nariuotakojams ir netiksliniams dirvos makroorganizmams. Kadangi duomenų rinkinyje buvo didelių trūkumų, nebuvo galima užbaigti rizikos vartotojams vertinimo. Taip pat nebuvo galima užbaigti ir poveikio keliems aplinkos komponentams, įskaitant požeminį vandenį, ir rizikos vertinimo;

(9) pagal Europos Parlament ir Tarybos reglamentą (EB) Nr. 1272/2008 (7) linuronas priskiriamas prie 1B kategorijos toksiškų reprodukcijai medžiagų. Pagal siūlomas paskirtis naudojamo linurono poveikis gyventojams vaikams viršija LPNL. Siekiant įrodyti, kad medžiagos poveikis žmonėms siūlomomis realiomis naudojimo sąlygomis yra nedidelis, poveikis negali viršyti LPNL, todėl nėra tokių realių naudojimo sąlygų, kuriomis naudojant linuroną jo poveikis žmonėms būtų nedidelis. Be to, kitas reikalavimas įrodyti, kad poveikis yra nedidelis, susiję su sąlyga, kad veikliosios medžiagos liekanos neviršytų numatytosios vertės, nustatytos pagal Europos Parlamento ir Tarybos reglamento (EB) Nr. 396/2005 (8) 18 straipsnio 1 dalies b punktą. Nustatyti didžiausią leidžiamąją liekanų koncentraciją iš turimų siūlomo linurono naudojimo duomenų nebuvo galima, tačiau iš turimų siūlomo liekanų naudojimo bandymo duomenų matyti, kad tikėtina, jog linurono liekanos viršys numatytąją vertę, todėl ši sąlyga neįvykdyta. Tuo remiantis darytina išvada, kad Reglamento (EB) Nr. 1107/2009 II priedo 3.6.4 punkte nustatyti reikalavimai nėra įvykdyti;

(10) be to, linuronas priskiriamas ne tik prie 1B kategorijos toksiškų reprodukcijai medžiagų, bet ir prie 2 kategorijos kancerogeniškų medžiagų pagal Reglamentą (EB) Nr. 1272/2008, todėl pagal Reglamento (EB) Nr. 1107/2009 II priedo 3.6.5 punkto trečią pastraipą laikoma, kad jis turi endokrininę sistemą ardančių savybių. Iš turimų mokslinių įrodymų taip pat matyti, kad linuronas turi endokrininę sistemą ardančių savybių, dėl kurių žmonių ir netikslinių organizmų endokrininiams organams gali būti daromas neigiamas poveikis. Dėl 9 konstatuojamojoje dalyje nurodytų priežasčių nežymus linurono poveikis žmonėms realiomis naudojimo sąlygomis yra negalimas. Tuo remiantis darytina išvada, kad Reglamento (EB) Nr. 1107/2009 II priedo 3.6.5 punkto pirmoje pastraipoje nustatyti reikalavimai nėra įvykdyti;

(11) Komisija pasiūlė pareiškėjui pateikti pastabų dėl Tarnybos išvadų. Be to, remdamasi Įgyvendinimo reglamento (EB) Nr. 844/2012 14 straipsnio 1 dalies trečia pastraipa, Komisija paragino pareiškėją pateikti pastabų dėl atnaujinimo ataskaitos. Pareiškėjas pateikė pastabų ir jos buvo atidžiai išnagrinėtos;

(12) vis dėlto, nepaisant pareiškėjo argumentų, su medžiaga susijusių problemų pašalinti nepavyko;

(13) nebuvo nustatyta, kad yra laikomasi 4 straipsnyje nustatytų patvirtinimo kriterijų, kai bent vienas augalų apsaugos produktas yra naudojamas pagal vieną ar kelias tipiškas paskirtis. Dėl to veikliosios medžiagos linurono patvirtinimas neturėtų būti atnaujinamas;

(14) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(15) valstybėms narėms turėtų būti skirtas laikotarpis augalų apsaugos produktų, kurių sudėtyje yra linurono, registracijai panaikinti;

(16) tais atvejais, kai valstybės narės augalų apsaugos produktams, kurių sudėtyje yra linurono, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų baigtis ne vėliau kaip 2018 m. birželio 3 d.;

(17) Komisijos įgyvendinimo reglamentu (ES) 2016/950 (9) linurono galiojimo pabaigos data pratęsta iki 2017 m. liepos 31 d., kad medžiagos patvirtinimo galiojimo atnaujinimo procedūra būtų užbaigta iki pasibaigiant medžiagos patvirtinimo galiojimui. Atsižvelgiant į tai, kad sprendimas yra priimamas iki pratęsto galiojimo pabaigos datos, šis reglamentas turėtų būti taikomas kuo greičiau;

(18) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl linurono patvirtinimo;

(19) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Veikliosios medžiagos patvirtinimo neatnaujinimas

Veikliosios medžiagos linurono patvirtinimas nėra atnaujinamas.

2 straipsnis

Pereinamojo laikotarpio priemonės

Valstybės narės panaikina augalų apsaugos produktų, kurių sudėtyje yra veikliosios medžiagos linurono, registraciją ne vėliau kaip 2017 m. birželio 3 d.

3 straipsnis

Lengvatinis laikotarpis

Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis turi būti kuo trumpesnis ir baigtis ne vėliau kaip 2018 m. birželio 3 d.

4 straipsnis

Įgyvendinimo reglamento (ES) Nr. 540/2011 pakeitimas

Iš Įgyvendinimo reglamento (ES) Nr. 540/2011 priedo A dalies išbraukiama 51 eilutė (linuronas).

5 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. vasario 10 d. Komisijos vardu Pirmininkas Jean-Claude JUNCKER

(1) OL L 309, 2009 11 24, p. 1.

(2) 2003 m. balandžio 11 d. Komisijos direktyva 2003/31/EB, iš dalies keičianti Tarybos direktyvą 91/414/EEB, kad būtų įrašytos veikliosios medžiagos 2,4-DB, beta-ciflutrinas, ciflutrinas, iprodionas, linuronas, maleino hidrazidas ir pendimetalinas (OL L 101, 2003 4 23, p. 3).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

(6) EFSA (European Food SAFEty Authority), 2016. Conclusion on the peer review of the pesticide risk assessment of the active substance linuron. EFSA Journal 2016;14(2):4406, p. 173. doi:10.2903/j.efsa.2016.4406.

(7) 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

(8) 2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).

(9) 2016 m. birželio 15 d. Komisijos įgyvendinimo reglamentas (ES) 2016/950, kuriuo dėl veikliųjų medžiagų 2,4-DB, beta-ciflutrino, etilkarfentrazono, Coniothyrium minitans (padermė CON/M/91–08 (DSM 9660)), ciazofamido, deltametrino, p-dimetenamido, etofumezato, fenamidono, flufenaceto, flurtamono, foramsulfurono, fostiazato, imazamokso, jodsulfurono, iprodiono, izoksaflutolo, linurono, maleino hidrazido, mezotriono, oksasulfurono, pendimetalino, pikoksistrobino, siltiofamo ir trifloksistrobino patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011(OL L 159, 2016 6 16, p. 3).